Maingoka

Ny maingoka dia bibikely, Arachnida raha ny tena marina, mpiremby, mamorona ny filaharana Scorpiones. Manana tongotra valo izy ireo ary mora fantarina amin' ny fananany tanana roa afaka manetoka sy manery, sy rambony misy vaniny mitohitohy, mifaingoka mankany ambony any an-damosiny, ary mifarana amin' ny fanindronana misy poizina. Nanomboka tany amin' ny 435 tapitrisa taona lasa ny tantaran' ny fivoarana miandalan' ny maingoka. Miaina any an-tany efitra indrindra izy ireo nefa efa nampifanaraka ny fiainany amin' ny tontolo iainana isan-karazany, ary hita any amin' ny kôntinenta rehetra afa-tsy any Antarktika. Maherin' ny 2 500 ny isan' ny karazany voafaritra, ary fianakaviana 22 no fantatra fa mbola velona hatramin' izao. An-dalam-panavaozana ny fanasokajiana azy ireo mba hampidirana ny vokatry ny fandalinana ny fototarazo amin' izao taonjato faha-21 izao.

Mihaza bibikely sy biby tsy manana hazondamosina hafa ny ankamaroan' ny maingoka, nefa mihaza biby manana hazondamosina ny karazana sasany. Mampiasa ny tanana fitsongoany izy ireo mba hanakanana sy hamonoana ny remby, na hiarovany tena amin' ny biby mpihaza azy. Ampiasainy amin' ny fanafihana sy fiarovan-tena ny fanindronany misy poizina. Mandritra ny fotoana fampisehoany ny fiarahany dia mifampihazona amin' ny tanany sy mandihy ny lahy sy ny vavy sady miezaka mamindra ny vavy eo amin' ny fonosan-tsirinainy ny lahy. Mitera-batana ny karazany rehetra fantatra ary ny vavy dia mikarakara ny zanany mandritra ny fihamafisan' ny hodiny (ny karana ivelany) sy mibaby azy ireo. Misy akora simika mazava amin' ny haizina ny hoditry ny maingoka sady mamirapiratra raha tarafina amin' ny hazavana ankoatram-bolomparasy.

Tsy mampidi-doza ho an' ny olombelona ny ankamaroan' ny karazana maingoka, ​​ary ny olon-dehibe salama dia matetika tsy mila fitsaboana aorian' ny fanindronany. Karazana miisa 25 eo ho eo (latsaky ny iray isan-jato) no manana poizina mahafaty, ​​izany dia mitranga matetika any amin' ny faritra misy azy ireo, indrindra fa amin' ny toerana sarotra ahitana toeram-pitsaboana.

 Toerana iainany 
vignette|Faritra ahitana maingoka|383x383px
Miaina an-tanety daholo ny karazana misy ankehitriny ary ny toerana misy azy dia voafetra amin' ny velarana tsy mihoatra ny fehintany faha-50 any avaratra sy any atsimo amin' ny bolantany.

Biby matanjaka mahatanty tsara ny hatsiaka, ny hafanana, ny hanoanana, na amin' ny tandrahaka mandefa iôna (mety mahatanty in-150 amin' ny fatra mahafaty olona ny maingoka: 900 Gy ho azy fa 6 Gy ho an' ny olombelona).

 Jereo koa 

 Angidina
 Angely
 Famakiloha
 Fanenitra
 Hala
 Hao
 Jorery
 Kalalao
 Kongona
 Lalitra
 Lolo (bibikely)
 Moka
 Parasy
 Renitantely
 Trambo
 Tsipongo na kongona maimbo
 Valala
 Vitsika
 Vitsikazo na aboaly

Sokajy:Biby